Algehele afsondering: Nasionale belang kom nou eersteFoto ter illustrasie (Foto: Pixabay) Niemand het enkele weke gelede geweet dat die wêreld en Suid-Afrika so dramaties anders sou wees en lyk in Maart 2020 nie. Covid-19, of die nuwe koronavirus, het ŉ verwoestende impak reg oor die wêreld gehad op mense, ons lewenswyse en die ekonomie. Die president se afkondiging van ŉ periode van algehele afsondering van 21 dae, wat Donderdag om middernag in werking tree, gaan Suid-Afrika ongetwyfeld toets, dalk nog meer as met die 1994 demokratiese oorgang, sê Jan Bosman, hoofsekretaris van die Afrikanerbond. “Die komende tyd gaan ons karakter as land en nasie in die vergrootglas geplaas word. Hierdie is nou die tyd waarin burgerlike gehoorsaamheid tot die uiterste beproef gaan word. Dit is die een uiterste, maar die ander uiterste is dat ons weet Suid-Afrikaners planmakers is en dra ons kennis van skole wat planne vir leerlinge maak, universiteite vir studente, kerke maak planne vir lidmate en winkels maak kreatiewe planne vir kliënte. “In die tyd wat ons elke dag sien hoe die wêreld en Suid-Afrika ook geaffekteer word, het ons ook met ons lede gekommunikeer. Ongetwyfeld is dit so dat ons nie die president of die regering kwalik kan neem vir die drastiese stappe wat gedoen is nie. Die groot onbekende faktor bly die maatskaplike en gesondheidsnetwerke van ons land. Die tyd sal leer of ons gereed en gerat was om die koronavirus suksesvol te stuit,” voeg Bosman by. “Namens die Nasionale Raad van die Afrikanerbond wil ons graag langs die weg ons dank en waardering uitspreek teenoor elke mediese en nooddienswerker, elke lid in ons veiligheidsdienste en ander rolspelers aan wie reeds groot eise gestel is en van wie in die komende dae die haas onmoontlike en amper onmenslike verwagtinge gestel gaan word. Al kan Suid-Afrikaners nie veel meer in ons huise in die staat van inperking doen nie, kan ons wel die personeel in ons gebede en gedagtes ondersteun. “Net so moet ons as Suid-Afrikaners ook weet dat dit nie nou die tyd is vir selfsugtige eie en persoonlike belang nie, maar dat dit in die komende dae en weke rondom die groter nasionale belang gaan. Dit is ook nodig vir groot insig en wysheid in regering en president Ramaphosa het in die laaste weke getoon dat hy wel oor leierskap- en staatsmanvaardighede beskik om Suid-Afrika deur die krisis te lei. Hy en sy regering en veral hulle in die nasionale koronavirusbevelsraad, wat in die voorpos staan van kritieke besluite en uitvoering, kan daarom staatmaak op gebede van baie Suid-Afrikaners, wat net soos ons staatmaak op die leiding,” sê Bosman. “In die onbekende tyd het ons almal vrese en onsekerheid. Maar, net soos telkens in die verlede weet ons dat dit sal oorgaan en ons opnuut sterker hier sal uitkom.”